Melktertbakster lê haar panne en klitsers neer | Netwerk24
Melktertbakster lê haar panne en klitsers neer
Deur Romantha Botha 31 Oktober 2017 06:01
Naomi Basson (80), 'n veteraan- en bobaasbakker het na 30 jaar en duisende melkterte later, besluit om uit te tree. Hier staan sy by haar vierde stoof sedert sy begin bak het. Foto: Romantha Botha
Na 30 jaar van melkterte bak, 53 000 melkterte en drie stowe later, het tannie Noami Basson (80) besluit om uit te tree.
Inwoners van Malmesbury ken haar vir haar heerlike terte wat sy vir Kontreispens gebak het, waar sy 30 jaar gelede haar vriendin begin uithelp het.
"Om eerlik te wees het ek niks van kosmaak en huiswerk gehou toe ek jonger was nie. Jy het my altyd buite gekry, maar nooit agter die kospotte nie. Toe ek trou kon ek nie eens rys gaarmaak nie, maar gelukkig het ek 'n engel vir 'n skoonma gehad, wat my gou touwys gemaak het. Sy het my met liefde begin leer," vertel sy waar sy in haar sitkamer sit.
Diegene wat haar ken, sal weet dat haar eerste liefde eintlik tuinmaak is.
"As kind, wanneer ons altyd die botaniese tuine gaan besoek het, het my vriende plante gekoop en ek het by hulle steggies gekry wat ek self verder gaan plant het. Dit was vir my interessant om te sien hoe dit groei."
"In daardie dae kon 'n vrou egter net drie dinge word – 'n verpleegster, 'n onderwyser of 'n sekretaresse – en ek het toe maar die onderwys gekies."
Sy het jare lank by die Laerskool Swartland as onderwyser gewerk en sê dit is toe haar man die familieplaas moes oorneem, dat sy besef het sy moet begin ekstra geld maak om die huishouding te ondersteun.
Sy het toe in 1987 begin melkterte by haar vriendin se tuisnywerheid bak, Kontreispens, waar sy gemiddeld 300 melkterte per maand gemaak het. Sy het van haar eerste maand by Kontreispens al meer begin bak.
Die resep vir haar bekende melkterte is 'n familiegeheim wat net haar oudste dogter en, tot onlangs, haar niggies se kinders het.
"Dit was my ouma, my naamgenoot en 'n bobaasbakster van Hopefield se resep en vir jare het ek gesukkel om dit te volmaak. Totdat ons afgetrede huishulp eendag aan my noem dat ek 'n titseltjie eiergeel moet by klits."
Basson se knieë is 16 jaar gelede vervang en vanjaar moes dit weer vervang word.
Buiten die knieë wat haar vir ses weke van die been af gehou het, het sy altyd gesê sy sal op die ouderdom van 80 ophou bak.
"Jong, hoewel ek besluit het om op te hou, is daar nog 'n klomp mense wat my lastig val om te bak, dan bak ek maar," sê sy skertsend.
Haar raad vir 'n goeie melktert is eintlik baie eenvoudig – maak seker jy verstaan die temperatuur van jou oond.
"Ek dink enige melktertresep kan werk, maar die sukses van 'n lekker melktert is die temperatuur van jou oond. Alle oonde se temperature verskil, maar dis iets wat jy stelselmatig aanleer. Deesdae se jongmense is so ongeduldig en hou nie aan as iets misluk nie."